**Zdravlje tijela i uma: „Tjedan zdravog doručka“ i susret s književnikom Mladenom Kopjarom**

Ovaj smo nastavni tjedan (od 11. do 15. listopada) u našoj školi obilježili „Zdravi tjedan“. Povodom Svjetskog dana hrane uključili smo se u projekt „Zdravog doručka“ pa smo učenicima naše škole ponudili i pripremili dva povrtna slavonska doručka: ukusne flute od krumpira i izvrsne „kajgana-sendviče“ poslužene sa slatkim napitkom i voćnim jogurtom. Učitelji su s učenicima na satima razrednika razgovarali o zdravoj i pravilnoj prehrani, neki su istraživali o povrtnim jelima našega mjesta, a razmjenjivali su se i recepti u tjednu iza nas.

Nismo zaboravili i na zdravlje uma i činjenicu da je ova kalendarska godina – „Godina čitanja“, a mjesec – „Mjesec hrvatske knjige“ pa smo se odazvali pozivu Narodne knjižnice i čitaonice Gunja i sudjelovali na književnom susretu s poznatim hrvatskim književnikom za djecu i mlade – Mladenom Kopjarom. Na susretu održanom 15. listopada učenici nižih i 5. razreda sudjelovali su na predstavljanju autorove knjige „Čokoladne godine“, a uključili su se sa svojim učiteljima i u dinamičnu raspravu o važnosti i nužnosti čitanja, kao i o omiljenim štivima za čitanje.

Kako je izgledao naš „Zdravi tjedan“ možete pogledati u galeriji fotografija, a više o ovim i drugim školskim događanjima moći ćete pročitati u novom broju digitalnog školskog lista koji je u pripremi, kao i na mrežnim stranicama škole.

Ravnateljica Marijana Lucić